BORIS JOVANOVIĆ KASTEL

BESKOPNIK – POEZIJA 
NA DOJKI KARIJATIDE

Premalo vremena sakupljam

da bi se strahu od njih predao.

Mora hladnom jezom zaleđena,

srce meduze rodilje od studi raspuklo,

zvonik katedrale vrh ledenog brijega,
ostaviše me da dlan

na žaru bradavice, 
suncu dojke preklane karijatide -
ugrijem

dok njihova bezgraničnost mine.

Premalo vremena sakupljam

da bi se žaljenju njih predao.

                     * * *

Ovog predvečerja mora će se razlediti

da bi se suzama

- što dobrovoljni egzil talasa proslaviše -
jednom vratila.

U njima su DNK za porođaj pučine 
ili obdukciju zaboravili.

Od tada ne mogu plakati

a takav aristokrat, Pitijin vlastelin

ljepši od atletskih mladića 

u Sokratovoj postelji, 
žuti mačak

na rukama mi umrije.
Budva

S. Lorenzo da B. 2003.

STATUA
Dva vijeka poslije Leopardija

dolazi trgu među zidinima

gdje lava mekša od smole.

Pokretna statua, gola do pupka,

nedirnutih bradavica, na korak dva

ispred, melodijom koraka odlazi,

neuhvatljivo...

Predugo, u mrklini ćorsokaka,

pored fontane sa beskućnicima

dok ljetnji pljusak kuca na vrata katedrale

zaludno se – ljepšoj od utopije – primiče.

Umivena morem, lavirintu ulica odlazi 

brzo, ne okrećući se ni tren.

Mokrih nogavica, u mokasinama punim obale,

hita portunu, diše joj za vratom

blizu trga sa početka i tako u nedogled.

Bezbroj spletenih puteva dana

krst i mjesec ispisuju.

Od grčkog maratonca umorniji,

koketnu statuu ostavlja drugima,

žuri marini sa kartom za Montenegro 

u džepu da brod ne isplovi.  

Najednom, usporava svjestan da postaje kip 
iz čijeg čela znoj pučine izvire, od koga se 
bronza stihova latinskih pjesnika odvaja.

Nigdje neće kročiti

pokretniji od planete juga.

                                                        13. jul 2006.
MORE U OGLEDALU
Hodnik stana na šestom spratu

miriše na suvu koru limuna i kavu.

U ogledalu ljeska more.

Zid išaran

dječijim arabeskama, grafitima

zemljotresa i memlom za leđima.

U ogledalu bonaca snage sna

pogledu starom nekoliko sati

odražava boju.

I po ko zna koji put –

suze, znoj, pljuvačku, modrice, 

kašalj i druge krhotine pučine

pakujem u flašu zatvorenu plutom

da joj lijek od sušenja budu.

A meni?
Kako bude...
                                                             6/8. septembar 2006.

PLAVOST
Čistije od duše laneta,

romantičar i vitez mistika, Novalis,
sanjao je Plavi cvijet,

prešao rubikon sna

grijući martel na vatri nedostižnog.

Naivnije od dječaka na magarcu

u trebinjskom polju ili avliji pod lozom

zaljubljenog u Sofiju Loren,

čistiji od naravoučenija basni,

sanjao sam plavo more,

talasima sa lica ratne boje

dokučivog ispirao.

Opijen morem i vodozeman,

plavog lica, pred auditorijumom

riba, školjki, sirena i skeleta mornara

čitam pjesmu o grofu,
najbližem ostvarenju snova.

Gledaju začuđeno željni sadržaja

ove pjesme koju nikad neće čuti.

Dok Novalisu martel i dalje dosipaju -

dosanjanog sna i omoren

zemlji se ne vraćam više.

                                           19.mart 2007.

INKVIZICIJA

       ili dodatak jutarnjoj kafi s majkom

Parče uramljenog jutra na verandi

prohladno i vedrinom diše.

Uz jutarnju kafu

pričam ti – majko – o snu bez kraja

kako me sirena tvoje generacije

hrani suvim ukljevama i pelinovim medom,

a meduza iz istog mora tvojih bora

dubljih od ponornice

odvraća od virova i razblažuje vino

da, polupijan, ove stihove ne odam nikome.

Čak se i večernji čaj od jabuke ohladio

a jutro na cimet miriše.

Dok se izvinjavam što te, na tren,

zamijenih meduzom i sirenom,

ti, umilnije od sirene, pjevušiš neku

pjesmu na grčkom (iako ni riječ ne znaš)

i pogledom kameniš kafu

pretvorenu u vulkanski mineral

strašnije od meduze, govoreći –

Bože svemogući, požuri da ne okasniš 

na posao, zbog čega se izvinjavaš

kad me, ni za tren, nisi zanemario.

Zašto si tajio ovu priču

i od tebe skrivanu vjekovima.

U jutrima nakon toga

pričaću ti – majko – o sportu, 
politici, zastavama, 
govorićeš o šivenju, 
glavobolji, golubici što čeka mladunca 
i krofnama sa džemom od šljiva 
ali snove, lišene iluzija, zaobiđimo

da te inkvizicija grešnicom ne proglasi.

                                                                         noć 26. april 2007.

POZNANSTVO SA DIOKLECIJANOVOM
KĆERI ILI SANJANA LJUBAV IZVAN SNA

Tonom tišim od maestrala, uz cigaretu i ispijanje likera Fernet branka, ovu nauzgled lirsku ali jezivo mističnu sagu, ispričala mi je profesorica filozofije na splitskom sveučilištu i predsjednica Društva hrvatsko-italijanskog prijateljstva Dante Aligieri, gospođa Ljerka Šimunković u koktel pauzi kongresa Nikola Tomazeo i Evropa u Veneciji januara 2003. godine.
Zbog gužve u holu biblioteke Marćana i žagora učesnika, kao i čestih pozdravljanja kolega iz skoro svih zemalja Sredozemlja, zaglušavan okolnim zvonima, njena priča mi,  tog trenutka, nije značajnije okupirala pažnju. Ali, tada...
Tome je doprinijelo i skretanje misli na strastvenu Đorđu, prodavačicu staklenog nakita sa ostrva Murano, sa kojom sam se trebao vidjeti nakon današnje sesije. Bila je tajnovitija od morskih virova, čudesno putena i skoro promukle ljubavne šapate,  nije izgovarala venecijanskom akcentom. Imala je persijskog mačka zelene boje (imam i fotografiju sa njima) koga je često prislanjala na osrednje grudi tvrđe od borove smole, pričajući o plemkinjama zaljubljenim u mačke i minđuše sa ovog ostrva.

No, shodno priči gospođe Šimunković, večeras mi je vanbračna kći Dioklecijana, predstavila se – Dalmina, pohodivši me u snu, izdiktirala ovu nikad pročitanu pjesmu, i to naizust. Pišući prstom po pijesku, u plićak vraćala se gola masirajući bedra i ramena. Oprhvan za mene nekarakterističnim stidom, slušao sam je skoro zatvorenih očiju da čitaocima njena tjelesna raskoš ne skrene pažnju sa stihova. Možda sam pogriješio, jer ko pročita ove stihove – za razliku od molitve – Dalmina mu nikad neće doći u san ili javu, svejedno.

Da ne zaboravim još nešto sa početka priče. Tada je gospođa Šimunković, nakon završnog gutljaja, rekla: Da ne duljimo sa ovom zagonetnom pričom bez kraja, uskoro imam izlaganje o putovanju Tomazea u Dalmaciju  i slušaćete me svi, divno. Tu je i gradonačelnik Venecije sa lentom, ovaj gospodin što se maloprije pitao sa nama, zar se ne sjećaš, Kastel. Požuri, ispij svoj liker, molim te, i vratimo se u salu.

Odgovorio sam sebi u bradu: Zdravo da si, gospođo, ali ovaj liker sa ledom neću popiti ni za šta na svijetu da se mora u čaši sa pozlatom ne uzburkaju i tako spriječe obnaženu carevu kći da zapliva.

Ko bi mi tada izdiktirao nastavak ove pjesme? Evo, nerado i ljubomoran na čitaoce, nudim je! Ali, zbog svega, preklinjem vas – ne čitajte je!

GLASINE O DALMINI,

VANBRAČNOJ KĆERI CARA DIOKLECIJANA
Kad je sadila lovor 

da oca za buduće pobjede 
i neimare oko palate 
okiti,

kupala se u ljekovitoj glini,

mastilom hobotnice lakirala nokte,

čak i dok je spavala –

za vječnim tragala je, bezuspješno.

Pokrivena jastucima vezenim cirkonima,

jecala je

da ne probudi poslugu.

Pred udaju

kad su joj se graške znoja u bisere pretvorile,

nakon jutarnjeg kupanja 

pred hridima i dušama mitova kao voajerima

u dlanove uze kapljice mora

i, od molitve svetije, umi se po licu.

Pobjedivši biologiju

prolaznost više poznavala nije.

Balzamom mora ovječena

dok je pučine – trajaće!

EPILOG

Još lutam obalama, 
tražeći Dalminu u plićacima, 
grmovima makije, među rtovima, 
u pećinama iscrtanim morima. 
Ne zbog balzama vječnosti. 
U san odavno ne dolazi 
u strahu da će joj more sa ovih obala,
gušće od pleta balkanskih džempera,  
sprati vječnost. 
Ali, ljubav, ljubav, Dalmina... 
Već porivam jedrenjak, 
kad već ti u moj san ne želiš
 jer vjeruješ 
da stvaran je.

                                             Đurđevdan 2007.
RAT

         Za majku Anđu

Majko, idem u rat!

Kupačica bakrene boje kože

i gola ko od hridi rođena,

nehotice pod pazuhom odnese

školjku u drugom stanju,

našu porodičnu relikviju.

Majko, zato idem u rat 

i ti dobro znaš da se živ ili mrtav

neću vratiti i kad školjku vratim.

A ako me pronađeš, biću nag

ko od tebe rođen i sramežljiv

pored kupačice a ti si me zamišljala

da sam drugačiji –

krotitelj talasa i lovac na mora,

hvaleći se na sva zvona rodu

i komšijama podvizima jedinca

dok su njihovi sinovi prljavih 

čizama i pjenom na ustima

u balkanske ratove žurili.

Majko, shvati, iz moga rata

donijeću školjku i možda unučicu

sa kupačicom čiji jezik ne razumiješ

a trofeji drugih biće crveni obrazi,

donji veš i bijela tehnika, pokoje stado...

I zato, majko, ako te već nijesu ubijedili 

da na svoje pretke sa Skadra ne ličim,

kad se vratim iznesi našu crvenu

zastavu sa malteškim krstom na prozor

golu kupačicu da umotaš njome 

da se u brdima osude ne smrzne.

A njihove majke, kao i ti preblage,

sada već spuštenih pogleda,

ni pleh prijesnaca neće im doraniti

pa vidi da je moj rat beskrajno epskiji,
poput Jazona, od njihove hajdučije

iako ni metka nijesam opalio.

I, dok umotavaš kupačicu, nemoj

ni metka opaliti u čast našeg dolaska

da strašne i do zuba naoružane

ratnike ne uplašiš u snu

ako mogu oči sklopiti.

Znaš, jedino zečevi

otvorenih zjenica spavaju...

                                                      jul 2007. 

NAJVEĆA LUKA

Lovci na tune u Atlantiku

i mornari bolesni od svraba nostalgije

na ledolomcima Arktika,

po dolasku u Gibraltar ogrijani jezom,

pričali su da veću luku

od Đoje Tauro, u Ređo Kalabriji,

na Mediteranu, svijet još nije vidio.

Crnim maramama zabrađene

za braćom i muževima narkodilerima,

naborane brojeći zrna nara na pragovima,

gospođe iz luke Tauro šaputale su

da su mnoge luke na Arktiku, u kojima

nikad nijesu bile, veće od njihove –

po pjesmi, trkama jedrilica,

lučkoj muzici i bidermajerima.

Ali, zašto ucviljene gospe to govore

kad njihove crne marame

potapam u more

od soli da pobijele.

Daću ih majki, iako za njihovu luku ne zna –

da vjenčanice sašije.

AFRODIZIJAK

Popij nekoliko svježih školjki

iz Jadranskog mora, zorom,

pokucaj na moja vrata

ili otvori sam ako zaspim,
pisalo je na ceduljici u sandučetu

od nečitko potpisane djevojke

bez adrese.

Afrodizijak mu je suvišan.

Nije je tražio.

Ustao je zorom, bakljom osvijetlio

more, osveštao ga šutnjom i

školjke iz džepa vratio u plićak.

Između svoje djece

i potomstva školjki

izabrao je opstanak.

Djevojka, sada naborana žena,

negdje na kontinentu, ima dvoje

djece i ne piše nikome.

Njegovo potomstvo u moru,

na grudima plesačica i svetilištima

ne stari i nema broja.

Bez afrodizijaka.

                                         Lučindan 2007.

NJEGOŠ U DUBROVNIKU
     Strogo povjerljivi i od očiju javnosti dugo čuvani dokument
    iz zadarskog arhiva o nastanku pjesme Noć skuplja vijeka.
    Pisan je zelenim mastilom na pergamentu prozirnijem

    od salonskih haljina prostitutki. Zbog ovlaženog i prilično 

    rasutog mastila, ali i natoležene paučine i buđi,rečenice 

    su toliko nečitke da zapravo postaju potočići

    između istorije i sna, davno presahli.
Okružen perjanicima u svečanim

nošnjama uplovio je u luku

dočekan aplauzom građana.
Pomisliše da  Titanovog potomka ugledaše.

Pregovori o razgraničenju sa

skadarskim pašom zakazani su

nakon koktela u Kneževom dvoru.

Iz srebrnih tanjira jeli su imam baildi
pijuckajući lavlje mlijeko sa aromom anisa.

Strasnija od trbušnih plesačica,

pašinica pod kadaif obrva 

beskraj ljubavi upisa.

Od behara do jesenjih magli sastajali 

su se na ostrvima jezera,

plivali do iznemoglosti, jezik žaba 

kristalniji od dvorskih pregovora učeći.

U čunu ležali goli, granice dvojenja brisali,

parče lokuma u zidine ostavljali da 

sjutra, kao carstvo bez borbe, podijele.

Garda ih nije otkrila. Mislili su da

gospodar u samoći igra bilijar  ili plete vijence,

ali pašini žbiri znali su da mu je –

dok joj je sokom od divljeg nara 

punio pupak i prepone stvorivši mora 

i na leđima pisao zavjete  - govorila:

Pogana je vjera hristijanska

što zabrani vladici da se oženi.
Pred prve pahulje, mudro i čednije

od ruskih bajki, paša po glasniku

ponudi vladici kumstvo 

i granice ljubavi povuče zauvijek.

Kumu više nije vidio.

Na svadbe skadarskih dvorjana

slao je izaslanike. Zatvoren u biljardi,

mirisima istoka opijen

stiskom je mrvio bilijarske kugle,

vičući do kasno u noć.
Kuminom feredžom prekrivenih oči

teška srca paši ne objavi rat,

bez povoda...

Serpentine strasti duže od mliječnog puta

svijetle u noći skupljoj vijeka

da rane svjetlošću zašiju.

Bočicu punu ženskih sokova

porinuo je u napuljsku pučinu

i od gline talasa živu statuu sagradio.

Ona će i bjesnilo mora

što je oblikuje – nadživjeti.

                       od 10. maja do 6. oktobra 2007.
MORE PRED BEČIĆIMA

Poput zastave 
navezene kuršumima,

probijeno zrakama sunca

zaslijepljuješ da ne vidimo

istoriju ništavila i prolaznost.

Spasitelju.

A, opet, vučeš nas u svoje virove 

bjesnije od Mojsijevog otvaranja

pučine štapom

da ne vidimo slobodu ljubavi,

osim prema tebi.

Nitkove.

                                           6. decembar 2007.

                                               Hotel The Queen of Montenegro 

KOMPAS IGRAČKA
Ne dirajte moje krugove,

rekao je zamišljen nad crtežima Arhimed

Rimljanima, osvajačaima grada,

ne osvrćući se na ishod bitke.

Ogledala i tajni prolazi

nijesu odbranili Sirakuzu.

Legionar ga je posjekao, ne trepnuvši.

Kada su dva milenijuma poslije

na rivi dječaku sa šiškama,

u pantalonama tregeračama,

sa klikerima i kompasom igračkom u džepu

i bijeloj majici sa grbom splitskog Hajduka,

slomili akvarijum, rekao im je -

Ne dirajte mojа morа.

Globalisti su ga posjekli pogledom

ali ih nijesu osvojili.

I danas traže dječaka

pučine kompasom da pronađu.

Ali, mora je bespovratno odnio sa sobom

ili ga, kao vjerni psi, prate

da bi ga sijedog izujedali na smrt,

otisnula se bez kompasa

da ih ne pronađe niko.

Ko još mora zaslužuje za braću?

                                        Na dan Svetog Vasilija Ostroškog 2008.
SARDELE
Kada je razapeo jedra

i otisnuo se u neznano

bio je – siromah.

Ispratili su ga svi –

kipovi na bolovanju, ribari i djevice

mašući plavetnim maramicama.

Kada je leutom, punim blistavih

sardela, živog srebra, 

uplovio u pustu luku

ni njegov mačak nije spavao na ponti.

Proskitani kipovi, ribari okovani virovima

i skeleti djevica na stepeništu bordela

sa knjigom Vergilijeve poezije pod ramenom,
nijesu ga očekivali.

Orodio se sa sardelama.

Eno, vidite, najdraži, ako vas ima –

iz mrijestilišta se praćakaju

novi stanovnici luke

da ima ko da ga isprati

na počinak ili duže morske milje.
Izabrao je jedini put 

iako nije srebroljubac.
Za srodnicama. Sardelama.

Da mu izlaz sa lavirinta zemlje

pronađu, 
put do bratstva virova
otkrije.

SUSRET SA SVECEM

Poslije časova gramatike 

i molitve za božiju državu,

Sveti Avgustin sreo je djevojčicu

kako pravi statue od pijeska i kopa 
rupu na obali, pitavši je zašto to radi.

Da uspem cijelo more u nju

i spasim ga od prezira
odgovorio je djevojčurak.

Svetiteljski vijenac iznad glave Avgustina

postao je hulahop djevojčice.

Ko je spisateljka a ko filozof

znali su svi sem njih.

Djevojčica ni abecedu nije izgovarala

i svetac je bio spašen, naizgled.

More, kašljem istjeranim iz mene

reci istinu na sva zvona

po cijenu da te iz svih atlasa prognaju.

Skriveno u rupi bićeš isposnik

i posvetiti se.

Tražiću te da te ne nađem.

Na tragu su mi, more,

a ti moraš živjeti ako ni zbog čega

dužnik si djevojčurku

što sada moju ikru nosi.

Smiluj se, ti si joj plodova vodica

u utrobi a ako izdaš sav Mediteran biće ograničen hulahopom -pa biraj...
MORSKA ZVIJEZDA ILI 
KRATKI EP O SLOBODI
                           Dodatak letku protiv globalizma
Suvlji od korijena loze,

ogrnut sakoom sa nekoliko moljaca,

u izglancanim čizmama –

njegov đed je na kapi nosio morsku zvijezdu.

Ljevičari su ga, minut poslije nedjeljnog

poklanjanja ikoni svetog Vasilija Ostroškog,

špijali starješinama Komiteta.

Desnica, zbog partizanskih marševa, otpisala

a on je u maslinjaku igrao poker

sa osunčanim strankinjama

i poslije svakog trilinga ljubio im grudi.

Kažu, uz vino, duvan i kupačice

protraćio je život ne upoznavši

svijetle tekovine i moral balkanske politike

iako riječ Balkan nikada nije izustio.

Gnušao se…

Na njegovom pogrebu –

morske zvijezde, školjke, raže, plankton,

zarđala sidra, akvatoriji, sinovi hridina,

ježevi veterani i pjena talasa –

počasna straža!

Čime ih je zadužio

kad ni plivati nije znao?
Kuću u maslinjaku ostavio je unuku

a vinske podrume 
morima izbjeglicama

pred jednoumljem da se sklone

dok ideologija jednosti ne mine.

Da je sloboda stigla znaće se

kad otključamo mora 

ako ključeve nije ponio nebesima

da je bar njegov potomak, roneći,

osvoji.

                                       25. avgust 2008. 

VINO I NEDIRNUTE BRADAVICE
Sjedeći na terasi napuštene konobe

hipnotisala je talase, grickala pistaćije

i gustirala limonćelo, gutljaj po gutljaj.

On je nazdravljao čuvenim vinom

di mandorla ali mu nije otpozdravila.

Poštovala je drevni običaj

da se brodovi, kad uplove i isplove,

stojeći kao uz crnogorsku himnu,

pozdrave mahanjem lencuna ili peškira.

Ispivši bocu limonćela, trijeznija od aritmetike,

skinula je bijelu haljinu i mahnula moru

bez brodova da bi – probuđeni njenom gološću 

ko od majke rođene – potonuli izronili.

Obratila mu se na sicilijanskom akcentu

da se galijama otisne u beskraj

ali pred vremenom humanosti sa hiljadu nula

obima njenih bradavica ostalih u zubima

izabrao je drugačiji spas –

pijanstvo od čuvenog vina!

Bar još ono prkosom na nepcima – šušti

a golih đevojaka nedirnutih bradavica

možda i bude kad se karijatide raskamene.

                                                        26. oktobar 2008.

U prekrasnoj bašti jednog podgoričkog kafea, uz ćaskanje sa prijateljima na temu izgubljenih običaja pri pozdravljanju sredozemnih brodova.
GALEBOVI
Tražio je svoju sjenku 

miljama odbjeglu.

Čitajući pergamente izumitelja

Tesibijusa o vodenom satu,
šetao je bos obalom bez morskih ptica

i ostavljao sjenku galeba sklopljenih krila.

Ribari, sveštenici i Odisejeva kopilad

plavetnih majica sa loptom u ruci

izustili su – dobro jutro, gosparu.

Odgovorio je kliktanjem galeba

od sebe i piskavog glasa prestravljen.

Tražio je stoljećima

svoju sjenku zaludno

a, mučenik, nije je ni gubio.

                                      23. 11. 2008.

MEDITERANID

               Nakon analize njegovog lika

Tiho, promuklim sopranom i čednošću

opatice – tokom koktela – pričala je 

o antropologiji amfora potopljenih

u đenovskom zalivu i egzodusu 

neverina iz ušnih školjki Prometeja,

pijuckajući liker od irskog krema.

Kada je prišao, rekla je

da liči na dinaride ali je po svemu –

očima, čelu, izduženom licu, nosu,

geologiji bora… -

mediteranid!

Kurtoazno je pozdravio i otišao.

Sit svega,  htio je otisnuti se od pučina, 

zaboraviti život i postati

monah zadužen za med u gorama.

Znao je, ne bi mu otvorili kapiju manastira

jer kaluđeri ne znaju plivati

a pčele, još uvijek, ne dišu na škrge.

Preko svoje visine, oko dva metra,

od mora udaljiti se ne smije.

Da se ne uguši.

                                                                12. XII 2008.

GOŠĆA I MIRIŠLJAVA SVIJEĆA

Prvim svitanjem doputovala je

iz Duina sa studija filologije,

u bundi od merca, mrežastim čarapama 
i štiklama od zmijskog torza

držeći ključeve limuzine u ruci.

Sjetio se da su posljednji put

igrali zing u skidanje odjeće

prije godinu u konobi prijatelja 

na obali Skadarskog jezera

kada mu je darivala svijeću arome ananasa.

Koristila je skupocjeni parfem

iz kolekcije Gabrijela Sabatini mirišući na sebe.

Na njeno dobro jutro, uz široki osmijeh,

zabacivanje kose i širenje ruku,

skupio je dlanove, svetije od molitve,

i u cik zore vječne vedrine

poželio joj – laku noć.

Zatvorivši vrata sjetio se svijeće.

Uzalud.  U trajanju njene noći ugasila bi se

a u njegovoj biblioteci, svijetleći i danju,

kakve je samo sante misli topila

i pretvarala u more 

sa čijim je algama i potonulim galijama,

tim drvenim manekenkama iz epohe Apuleja,
igrao betl u skidanje.

Samo zato, gošća mu nije ni trebala.

                                                                                13. XII 2008.
ADRESA
                  Nakon Anđelininog pisma

Pisala mu je: Odmah sam se odvikla

od Juga. Ovdje već nije zgodno nositi

ljetnje haljine, hladno je, pada neka

sumorna i dosadna kiša, miriše

Cirih na pečene kestene i jesen

kao da će svakog dana pasti snijeg

a tvoje pjesme tako čulno sjećaju na more.

Kad dođeš, povešću te na jedno lijepo 

mjesto gdje se inspirisao Hese.

Nije napisala adresu, da joj odgovori.

A i šta bi kad je more 

pred lavinama odbjeglo u neznano,

za Hesea dvorski pjesnici

misle da je stilista deda mraza

a djevojačke haljine nose

statue dok mjesečare obalama.

Najednom, prekinula je pisanje.

Možda je smrznutom moru pošla 

vrata da otvori i pod haljinom ga ugrije.

Uzalud.

Nije imala njegovu adresu

da mu ga, toplijeg od ilindanskih vatri,

vrati.

                                                                        28. XII 2008.

OVIDIJEV IZGUBLJENI 

SPJEV O RIBARSTVU
      Original se čuva u rimskom muzeju  Svetog  Avgusta   i slobodno provjerite njegovu istinitost jer, uvjeravam Vas, tamo ga nećete naći
Sjećam se imućne porodice, fontane u dvorištu, plemićkih mačeva predaka i čitanja knjiga o retorici do kasno u noć da bih postao advokat 
i obradovao oca na čelu foruma.

Ali, poezija, lovorike i otmjene rimske bahanalije ostaviše me bez daha, srećnog i sramljenog u očima majke zbog elegija vezenih erosom 
na dojki kipa upisanih.
Sjećam se da sam poslije Mesalinine smrti

okružen stablima smokava, avetima munja i zbunjenom poslugom, ćutao mjesecima i poslije plesa razodjevene sluškinje, kojoj sam možda otac, počeo pisati petnaestu knjiga Metamorfoza ukoričenu butinom čempresa.
Koliko će živjeti mitološke istine, njih 246, šta bi o njima rekli Apolon i Dafne, Narcis i Jeka, Orfej i Euridika, Venera i Adonis koje sam, mjesečareći, gostio slatkim od smokava i mislio da sam Rimu darovao ukradene legende Grčke.

Ali, uvijek se nasmijem kada se prisjetim prve metamorfoze Haosa i, sa glavom u rukama, isplačem nakon pretvaranja Cezara u zvijezdu
ćuteći duže od dužine spjeva kad vidim da sam obožavao, veličao i posvećivao Avgusta,

prijatelja koji me, bez časti i savjesti, nazva bludnikom zbog rukopisa Ars amatoria.

Tada progna u zaborav i unuku
misleći da sam joj učitelj razvratnik.

Sada, okružen sivim galebovima 

koji ne liče na naše sredozemne
bijelog perja i plavetne krvi,

ovdje na obali Crnog mora ćutim  i ribarim.

Pišući štapom po vodi, ne očekujem ulov

kao ni sjutrašnji izlazak zvijezde Danice

pretvorene u kružnicu zle sudbine na vodi.

A prije godinu, kao kosmopoliti i Rimljaninu iz plemićkog društva Horacija i Vergilija, rekoše mi trgovci začinima na putu za Istok
da je moj sabrat i krvolok Avgust skončao

i da nasljednik rimskog orla Tiberije

o mom povatku domu neće ni da čuje.

Kako samo sebi u bradu, škripući zubima, 

kunem stihove erosa, ljubavi, tuge, mitova i polemika što ih ovdje na crnim pučinama

niko neće čuti a nema ni školjki da ih, kad bisere poklonim sirotinji i doušnicima za novosti, sakrijem u ljušture da prežive.

Dostojanstveni građani Rima, već ste me zaboravili, laskate novom lideru i bacate u Tibar moje stihove kao da nijesam ni postojao

u vašim sklopljenim očima i ušima, poput Odisejevih, napunjenim smolom.

Dok iz mreže vadim ulov, nadam se posljednji,

na srebrnastoj koži prugastog lista, još živog,

ispisaću da sam, iako častan i nevin,

progonstvo od takvog Rima zaslužio.

Stihove na fosilu ribe vraćene u more

svi laskavi jezici carstva ne mogu izbrisati,
u to sam više od smrti siguran. 

Može samo more ali ako u njegovo dostojanstvo posumnjam – biću grešnik.

Od srama me ni jedan talas ne bi oprao

jer, čujte me dobro časni oci Rima,

jedino još more ne možete potkupiti.

                          S dubokim prezirom,
                          Vaš samotni majstor ribarenja

                          i nekada slavljen pjesnik

                          Publije Ovidije Nazon,
                                   Obale Crnog mora, 17. godina poslije Isusa

                                                                                         29. I 2009.
STRIPTIZ

Pili su vino starije od nje.

Na hridini našminkanoj solju
gola do pojasa savjesti,

mahnito ljuta, rekla mu je 

da je voajer

jer gleda more mirnije od novorođenčeta.

Tako nagoj i pohotnoj

nije se izvinio.

Okrivio je vino

premlado da bi ga uvrijedio.

Obukla se, 
leđnim stilom zauvijek otplivala.

Nije se ni okrenuo.

Ali, vidite nevjerne Tome, 
sada tek punoljetni

talasi i virovi

počinju striptiz.

Tada se otrijeznio.

                                    26. 02. 2009.

PITANJE
          Kako majka Anđa doživljava
          pjesnike i datume

Kad je u dnevnom listu 

19. jula 2000. godine objavljen

moj esej o magičnom grčkom 

pjesniku Konstantinu Kavafiju, 

zvanom Egiptiotis, 

preminulom 1933. –

s jeseni 2008. godine 

majka je pitala:

Da li ti se zahvalio na tekstu

bar kurtoaznim pismom?

Zna majka da pjesnici ne umiru

jer upravo je sada, 

26. februara 2009.

u njegovom moru 
moju bijelu košulju

za nedjeljno jutro

oprala.

                                           26. 02. 2009.

OSTRVOLOGIJA
Pisao je kažiprstom po pijesku

stihove, bez tačke i zareza,

o ostrvu gdje neizgovorene 

svjetove sabrao.
Stoljećima nikog vidio nije

a svi su bili u pješčanoj pjesmi:
porođaj kosmosa, miris udova 

iz antičkih orgija, vlas Isusova

slana od voda Mediterana,

prašina sa iberijskih mapa

otkrivanja novog svijeta,

jauk krilatog lava Venecije,

sasušena krv, poput mastila, 

na sabljama predaka,

vjenčanica kraljice

šivena od jedara brodova bez obale,

molitva u svetilištu orlova

kad dopisuje Bibliju,

grudi Homerove maserke 

spravljene od saća i šutnja

podmuklija od šapata baklje.

Nije ni primijetio njegov

lap top pretvoren u rimsku tabulu razu.

Sve je vidio, pročitao i čuo

i ništa se više na svijetu

van ovog ostrva ne može dogoditi.

                                                                    28. IV 2009.
BASNA
Tih godina svi vukovi 

u našim gorama

zavijali su pjesmu

Oj, svijetla majska zoro.

Prijatelji za koje sam mislio

da su vukovi

ostali su sakriveni

u lisičjim jamama,

čekajući ishod.

Kada su izašli

i obukli skupa vučja odijela,
počeli su pjevati

Oj, svijetla majska zoro

ali pjesma u njihova usta
nije htjela

pa i da je zaborave

ili pjevaju

dok ima vukova.

Čujte me, braćo vukovi, 
ako vas ima, 
prijatelji u vučjim odijelima

već postaju lovci na trofeje.

                                    3. maj 2009.

PREDSMRTNA ISPOVIJEST 

HORHEA LUISA BORHESA SUPRUZI
              Kontroverzni stihovi nađeni u Borhesovom dnevniku koji je supruga Marija Kodama zaboravila u salonu dvorca Petrovića u Podgorici krajem XX vijeka
Rekao sam već sve ali, okružen kaktusima, gustiram porciju sladoleda u bašti kafea Lavirint u Buenos Airesu i ponavljam ti –
prvu knjigu pronašao sam u biblioteci

babe Engleskinje a od oca, advokata, naučio 

da su riječi magični znaci i muzika a ne govor.

Znaš, iako mnogi ne vjeruju, u šestoj godini

napisao sam prvu priču i tekst o grčkom mitu,

u devetoj preveo sa engleskog Oskara Vajlda.

Zbog očevog sljepila dođosmo u Evropu.

Sjećam se, u pauzama suvoparnih časova istorije u gimnaziji, sanjao sam zemlju crnih gora nad morem i budio se čuvši stihove vladike sa mačem koji još odjekuju u ušima.

Poslije Prvog svjetskog rata, u vatrama Španije

nađoh avangardu i vratih  u domovinu da
predvodim pisce protiv režima porodice Peron.

Postavši direktor Nacionalne biblioteke 

sa osamsto hiljada knjiga, božanstvene li

ironije, oslijepih i stisnuh ruku Homeru.

Majka mi posta sekretar, poslije nje dođe

ti, raskošna mršavice, Marija…

Prije zadnje ure, želim da te oženim.

Ako pristaneš, molim te, sahrani me daleko 

od Buenos Airesa jer sit knjiga i lovorika,

besmrtnost ne tražim, samo zaborav osvajam

da budem niko i ništa, stihovi da me svjedoče.

Podsjećam te, najdraža, za mene književnost je bila igra kao hulahop oko struka djevojčica

sa kotorskog trga ili partija bridža sa ribarima oko Skadarskog jezera, jamb gdje su brojevi na kockicama zapravo mitologija, matematika, teologija, filozofija, vrijeme, vječnost, realnost, ličnost, ogledala, revolucije i lavirinti.

Kao što znaš, vrijeme je vir koji odnosi, tigar što se baca na mene tigra, žar progutane vatre.

Zaboravi pješčanu knjigu iz koje curi vječnost.

Ništa se, shvataš li dok me miluješ po ruci, nije dogodilo a da nije na prašnjavim policama biblioteka u Vavilonu, Aleksandriji, Buenos Airesu, Rimu, Atini i Cetinju.

Mi smo nečiji dvojnici i iluzije u ogledalima 

talasa pred Venecijom iz mita budućnosti.

Ne zaboravi, moja ljube, da priče nastaju nezavisno od pisca. Poezija je drukčiji kosmos.

Vidjeti u smrti san, u smiraju sunca tužno zlato,

takva je poezija, besmrtna i siromašna, ako se dobro sjećam ovih mojih stihova…

Izvini, već osjećam groznicu i zbog toga ti držim jedan dlan na dojki, drugi pod suknjom.

Mašta je, upamti, stvarnija od našeg susreta.

Iznad je samo literatura, laž koja istinu imitira 

i množi da bi svi pisci pisali jednu te istu knjigu od kada je svijeta.

Često se nasmijem kada se sjetim da sam

književno krivotvorio i objavljivao kritičke prikaze izmišljenih knjiga i pisaca u tiražnim
novinama Evrope oboljele bez Mediterana.

Moju konfuziju, nazvanu filozofija, tetovirah na tvojim leđima da postane poezijom.

Sjećaš li se mojih stihova – Kada bih opet mogao da živim/s proljeća bih počeo bosonog hodati 
ali sada po morima Mediterana ispod crnih gora iz sna gdje vidjeh vladiku sa mačem 

i čuh stihove orlovim kljunom ispisane.

Prije nego li izdahnem, moram te pitati –

Šta je more, ko sam ja?

Ono, gospođo Borhes, nikada neće imati osamdeset i pet godina i, kao ljubav, ne umire!

Jedino se kajem, zašto nikada nijesam uplovio u luke Crne Gore i dotakao kapi njenog mora.
Njime ovječen, ovu ispovijest bih ti nastavio 

i sjutra ali sada umirem kao odraz drugog čovjeka ili mora.

Umjesto zbogom,

ostaj mi s morem.

                                                      6. maj 2009.
OKTOPOD
Poslije kiša godina

vratio se sa mora, iskrcao 

i sa suzama u očima ispratio 

jedrenjak u dom antičkih staraca.

Zaboravio je hodati po zemlji.

Donio joj je narukvicu od jantara

da je štiti od bolesti i uroka.

Nije ga prepoznala po osam prstiju.

Sa knjigom Kavafija u ruci

njegove stihove u pismima je zaboravila,

u dugim noćima kucanja valova u škure

njima potpirivala vatru.

Kupio je novi brod,

o pramac razbio flašu šampanjca

i otisnuo se ka malim grčkim lukama

da trguje sedefom i urmama, 

kupuje apokrife sedefnih korica.

Raspitivala se za njega,

išla kod upravnika lučke kapetanije

da nešto sazna na internetu,

zorom slala poruke u bocama,

tijelom plaćala vidovnjake...

Kad je u starim novinama pročitala
da je nedavno na rivi viđen oktopod 

sa osam prstiju umočenim u smolu
bacila sa sa litice u more
sa tetoviranom mapom podmorja pod dojkama.
Da se ubije ili ga nađe, znalo je samo 

oproštajno pismo pisano na starolatinskom.

Jezikom zvona…

ROGAČI I KLETVA

Cijelog ponosnog života

išao je povijene kičme

uglednik svake vlasti.

Desnicu, ljevicu, centar,

konfesije i nacije

mijenjao je kao kape

na pragu godišnjih doba.

Član svih državnih komisija,

od književnosti do hortikulture,

glasnogovornik tajnih službi,

zapjenušani sindikalac i ktitor,

diplomirani špijun i laskavac,

na iznenađenje prolaznika

prvi put je ispravio kičmu

kada je iz starog grada na Jadranu

vidio pomamljeno more.

Iznenađen pozom

pljunuo je na more

ali tog jutra novine su objavile

da je more odbjeglo 

u plodove rogača.

Ljubimac svake vlasti

sada je pljuvao na sebe

a ja herbarijum rogača ne dam, nipošto,

noseći kletvu grada

koga učinih bezmornim...

                                                                                  28. IV 2011.
ŠOVINISTI I PATULJCI
Bradati šovinista senilniji od Metuzalema
uplašio se moje poezije
u časopisu Dialogi u Mariboru.

Drugi, sijede kozije bradice,

zbog mojih stihova u listu Motrišta i časopisu Most
u Mostaru, više se ne pozdravlja, uz naklon.

Treći trbuhozborac sa više objavljenih 

nego pročitanih knjiga iz lektire

za osnovnu školu, u izmišljenom egzilu,

bjesnio je zbog mojih stihova

u novosadskom magazinu Polja.

Četvrti rodoljub, bivši rusofil,

nije želio pogledati poemu Veneciji

u književnoj svesci La valiza iz Pulje.

Peti depilirani kiklop

spremao je atentat na mene zbog

eseja o nadi u vaskrs jedne zemlje

u cetinjskom listu Liberal.

Šesti, dežurni TV cenzor svake vlasti,

ljut zbog intervjua beogradskoj Borbi

pozivao me samo u Jutarnji program
ali nijesam se odazivao.
I sedmi patuljak, nacionalista kameleon,

odrekao se mojih knjiga

zato što ne pišem Crna Gora nego – Montenegro.

Šovinisti ne rastu da bi preko brežuljka

mogli vidjeti more.

Patuljci nikad neće moći razumjeti

moj nacionalizam.

Mediteranski.
HRID U SOBI
Iz parketa sobe rasla je hrid

a naga žena

bedara tvrđih od jaspisa

pokušala se zbog ljubavi

sa nje baciti u bezdan.

Dok ju je mazio strašću varvarina

pitala ga je - zašto su tvoji nokti

uronjeni u moja leđa krhotine hridi.

Iz parketa sobe uvećana hrid
prerasla je plafon

a naga žena, bedara mekših od maslačka,

nakon tuširanja,

nije zavrnula slavinu u kupaonici.

Hridina u koži i voda.

Kakvu pučinu, sličnu Sredozemlju,

dvoje nevjernika na šestom spratu

u gradu dvadeset nautičkih milja 
dalekim od negdašnjeg mora stvoriše.

Ali, kome zvona tu svečanost

da prenesu kad će sjutra u papirus 
starih atlasa globalisti
savijati duvan što će im njuške paliti.

Poslušajte svoje roditelje, talasi iz sobe, 
i ne gasite ih...
                                                        31. XI 2009.

SLUČAJNOST
Od najstarijeg talasa

sašila je pelerinu,

iz školjke posisala

sjeme istorije 
protiv vradžbina,

algom, umjesto smokvinim listom,

prekrila matericu

i krenula na vjenčanje 

sa kipom na mletačkom trgu.

Upravo jutros, njen 

prijatelj, na drugoj obali Jadrana, 

razbolio se od paralize.

Sasvim slučajno...

                                      7. XII 2009.

NOVI BUKVAR
Starice iz Rima,

naše stare majke

zabrađene crnim maramama

na pragovima cetinjskih kuća,

monahinje iz manastira Tvrdoš

(svetinje nadomak rodnog grada majke),

trudnice što se šepure uz fontanu Trevi,

iskušenice sijedih pletenica

iz vrleti Svete Gore

i prostitutke sa pločnika

ulice Rabla u Barseloni -

jeste li se ikada zapitale

čemu ovom svijetu potomstvo

kad će već sjutra 

sve knjige biti spaljene na lomači:

bukvari, bajke, istorijske čitanke...

Sirene i delfini

napisaće novi bukvar

gdje svjetlost i mrak

neće biti na istoj strani.

Ali, ako iko ostane da ga čita

biće (čuje li prognani Seneka sa Korzike?) proglašen nepismenim.

I (čuje li Diogen?)  
slijepim...

                                                                    3. V 2010.

OBEĆANJE

Desnom rukom držao se za hrid.
Prostrijelio ga je talas

iako mu je obećao

da se u mjesto rođenja vraćati neće.

Kako da se vrati

kad su moje posjekotine

odavno zašivene.

Ribljim koncem.

Neprekinutim...

                                                         Crvena plaža, Bar 

                                                         28. avgust 2010.

MEDITERAN I KINESKA POSLOVICA

Sa smotuljka izvađenog iz boce

čitao je staru kinesku poslovicu –

Vrijeme provedeno na vodi

ne računa se u život.

Kada će početi da živi,

pitao se u brodici

dok je, sijed, oponašao 

akrobacije galebova

i čitao posljednju stranicu

Kineskog kalendara,

stavljajući je, kao smotuljak,

u bocu hitnutu

virovima bez povratka.

                                                                  4. X 2010.

ANTOLOGIJE

Tatini sinovi gazili su sve, 

od maslačka do sjenke,

da bi postali pjesnici.

Molili su očeve

da izmole premijera ili ministre

za njihova zvanja

savjetnika, urednika, antologičara,

o srama...

Ali kako mogu postati pjesnici

paraziti i lešinari vlasti

svih boja?
Imena ugaslog

oslanjali su se na državne povlastice,

nagrade, medije i hranu iz budžeta.

Oslanjam se 

na morsku vodu da ne podivljam.

Iako potonem,

putovaću beskrajem

gdje ribe stihove znaju naizust.

Znate li sada, mastiljare nikad

najedene državnog masla,

da toliko čitalaca imam

da će i vaše, kožom bukve ukoričene,

antologije pocrveniti.

Talase, listove Antologije,

ne možete nanjušiti

jer se pijesak pustare

u vašim nozdrvama i ušima skamenio.

Ni apokalipsa vas iz umišljene veličine

ne može probuditi

i već, vidite li, 

postajete prah

koga i muve prelijeću.

Odavno su pepeo

vaše antologije

spaljene pubertetskim žarom

da nosite lovorov vijenac.

Vi, anonimni i u porodicama

i rođeni bez čula stida,

ako i živite ili koračate na dvije noge,

pogledajte (ako van ogledala gledate)

kako iz talasanja mojih listova

iskri ikra

put iz mraka pokazujući.

Preklinjem vas, izađite u jutro.

Biblioteke će 

za nekoliko crva

biti bogatije.

                                                                                14. jul 2011.

JUTRO KAD MU JE  

PUČINA PROMIJENILA LIK
Naginjao se iz barke.

Ogledao u pučini
mirnijoj od tjeskobe Juga 

i jasnijoj od venecijanskog stakla

da sijede vlasi i bore izbroji.

Ali,

u vodi je vidio odraz lika

sredovječnog pjesnika zavjerenika

sa dvora cara Oktavijana.

Uplašio se i zažmurio.

Ubijeđen da je pijan

od mirisa limunova iz luke

ili gutljaja likera od rogača,

odveslao je natrag

do praga palate.

U postelji, čekala ga je mačka.

Ali,

dok se spremao leći

sa glave mu je pao lovorov vijenac.

Ni jedno ogledalo na svijetu

više nije postojalo.

Od noćas se morao ogledati

samo u rimskim novčićima.

                                                                       26. XI 2010.

LAKU NOĆ

U minut do podne

ušao je u ministarstvo

gdje su radili kokoti, klovnovi

i knjiški moljci koji još nijesu

azbuku naučili naizust.

Rekli su mu u glas

da su novce za nove knjige

potrošili za ličnu higijenu,

mladu jagnjetinu 

i kreme protiv bora.

U podne

poželio im je od srca -

laku noć.

To je bilo najduže pomračenje dana

kada se i Orvel prevrnuo u grobu.

                                                                     25. V 2010.

ALOJA, KRAJ I NASTAVAK

                 Predragu Matvejeviću, 
                   prijatelju i mediteranskom sudbeniku

Raste na suvom kamenu antičkog rodoslova.

Od botaničara zaboravljena

širi granice Sredozemlja.

Sumeri su je upisivali

na glinenim pločicama.

Pominju je u egipatskom papirusu

Ebers kao biljku besmrtnosti,

balzam kraljica nevjernih okončanju.

Lijepa Nefertiti i pohotna Kleopatra,

naše Jakvinta i Desislava,

bile su izazovnije poslije kupanja

njenim sokom i danas,

gipkije od poskoka, u snove dolaze.

Za Hebreje bila je eliksir Jerusalima,

vjerska i svjetovna Gospa svetih suza,

pješčanim narodima - ljiljan pustinje.

U Kolumbovom notesu upisana je

među četiri biljke neophodne zdravlju.

Tihu iscjeliteljku pominje i Pinije stariji

u Prirodopisu, kao i crnogorske princeze

u tajnim memoarima nikad objavljenim.

Dvadeset minerala njeni su medaljoni

na ikonostasu rtova 
od naših tijela spravljenih.

I moja majka 
njenim uljima

liječi patnje poslije hirurškog noža

i stavlja u herbarijum 
pored đece

kao najmlađu kći.

Na svoj život 

bila je stavila 

tačku.

Ali, list aloje

iskapao je još

dvije kaplje.

To su tri…

                                                                         10. 12. 2010.

BORJANOV TRIPTIH

HRIDINE I KUTNJACI

Hridine,

znam bijesne ste na mene,

možda me i proklinjete

ali ne kunite i recite mi -

kako da vam vratim potomstvo

kad mom sinu 

još kutnjaci

nijesu iznikli?

                                                  18. XII 2010.

ODOJČE I CAR

Dok se kupao 

u jadranskim termama

rimski imperator Oktavijan Avgust

koji je proglasio Republiku

i napisao, nikad pronađene, 

pjesme i epigrame,

imao je istetoviranu zmiju -

simbol dugog života,
čuvaricu od vradžbina.

Dok izlazi iz vode

na ulcinjsku plažu

moj sin, praveći dvorce od pijeska,

na lijevom ramenu

ima istetoviranu zmiju talasa

(što se više nije slio) -
zaštitnicu od vradžbina

i znak vječnog života.

Tako je odojče nesvjesno istorije
vječnošću mora

nadživjelo cara.

                                                                        24. I 2011.

ZVEČKA
Kad sve utihne,

duhovi antičkih mudraca

pobjegnu iz karme i rodoslova,

biografiju Hepatije (platonske duše

ubijene mačem patrijarha Aleksandrije)
isperu svirepije od bezvrijednih

papirnih novčanica u džepu,

kad magle izbrišu Džojsov usklik

uklesan na obrazima starih gradova

o moru - našoj velikoj majki
i zauvijek zaspu instrumentali

četiri godišnja doba venecijanskog maestra
šćućureni u sjutrašnjem ledenom dobu -

vjerovala ili ne, svjetino,

zvečka malog Borjana

biće posljednja fanfara,
budilica Sredozemlja iz ledene smrti.

Ako ne vjerujete ili se podsmjehujete,

prijatelji, vidite vaše ukočene šake

i sleđenu svijest o prosvjetljenju revolucijom,

mraz u ušnim školjkama

od kojeg tenor dječakove zvečke

ne možete čuti.

Zato, svijete,  što ne čuješ zov mora, 
posramljen muzikom zvečke,

i ćutiš…

                                                                      30. I 2011.
MAPE
Herodotova mapa ekumene

crtana na jagnjećoj koži 484. g. prije nove ere

imala je oblik fetusa Pandore.

Plavetnu kartu sa dvanaest djevojaka

čuvara potpisao je Ptolomej iz Aleksandrije.

Nagriženu memlom, elipsu,

sa modrim morima i pustinjom,

ukrašenu brodićima i putevima,

u džep kralja Ruđera sa Sicilije

sakrio je El Idrisi.

Portilan Anđelina Dulćerta

sa bezbroj dekoracija, zastavica, kraljeva i zamaka našli su u boci ispod ruševina 

ribarnice blizu Majorke 1339, slučajno.

Starinski atlas Andree Bjanka

prepun šatora, kastela, šuma, sveštenika

ličio je zeleno-zlatnoj kugli

vračare u odori inkvizicije.

Karte turskog admirala Pirija Reisa

ljepše od dječijih slikovnica,

zanosnije od animir dama,
nude nage jedrenjake, busole i faunu.

Crno-crveni kompasi,

raskršća vodenih makadama G. F. Mana

prekriveni prašinom antikvarnice
kriju putokaze ka ezoteriji 
potonulih luka sa zastavama renesanse,
van beznađa.

Bježeći iz Astronomskog muzeja u Bolonji,

nautički libar Baneta Panadesa 

sakrio je od varvara

portrete, citadele i amfore 

pod kotorska brda.

Pergament plovidbe Matea Prunesa

poplavio je muzej Correr u Veneciji.

Kada je stara hrisovulja Mediterana

Luisa Renarda poletjela, visočije od ćilima,

Amsterdam je prvi put vidio sunce.

Živu mapu Mediterana

od 1971. imam na desnom dlanu.

Linije života - putevi.
Kapilari - mora.

Od tada, sa ljudima se ne rukujem -
da mi znojavim rukama

mora ne zamute.

Kako bi bore i rane isprao,
put do tinte biografije
u školjkama pronašao…

                                                                   21. II/1. III 2011.

ZDRAVICA ZA TIBERIJA

Tiberije, drugi rimski car,

već star, senilan i paranoičan,

dane je provodio na obali Tirenskog mora -

u pećinama Kaprija,

posebno Plavoj, najsvjetlijoj,

praveći cjelovečernje orgije

sa maloljetnicama i prekaljenim 

prostitutkama, ponekim delfinom…

U pauzama pio je limonćelo.

Savremenici kažu da ga je

Kaligula ugušio jastukom.

Po istorijskim spisima,

umro je prirodnom smrću.

Umro?

Kako si mogao umrijeti, moj Tiberije

pored besmrtnog mora

kad u pećini nađoh 

čašicu od limonćela

punu slanog zraka i šminke delfina

i podigoh je u tvoje zdravlje!

                                                                         1. mart 2011.

KIRENA

             Drevni antički grad

             na istoku Libije

Jezivo pust, od naboranog mramora,

više je grčki od Korinta i Sparte.

Na stubovima sarkofag aristokrate,

koze mokre po grobovima plemkinja,

u amfiteatru drijemaju ovce,

obezglavljeni kipovi
glave sunca više ne traže,

dječak tamne puti jaše kamenog lava...

Znam, duše njegovih građana

nijesu preseljene u faunu.

Dok grad prelijeće

humana američka raketa Tomahavk,

krvlju limuna čistim kapitele

i razaznajem proglas

svim dušama i kipovima polisa

da sjutra, 29. marta 2011,

kad obnove grad i dočekaju Marsa,

boga rata, započnu odbranu.
Za okončanje pjesme

nijesam imao vremena.

Mač i štit čistim od prašine,

oblačeći togu, kipovima da 
komandujem na grčkom jeziku

koji do ovog jutra nijesam ni znao.

Čija je duša u meni?
HADRIJANOVA VILA
           Veličanstveni carev komleks nadomak Rima

To nije kuća već epoha u kilometru

daleka od vreve rimskog bezdana. 

Car, putnik i mudrac u različnom svijetu

uždi mramornu baklju - Vilu Hadrijana.

Okolo bazena mramorni sinovi,

bezglavi i nagi, bez togi od lana

slute da iz napuklina kipte stari snovi

kao njeno veličanstvo - Vila Hadrijana.

Na ženskom kipu prsatom sa desnicom

pruženom vidim liniju sa rođenog dlana,

i kad je kiše obrišu fosilnom maramicom

za moju sudbinu znaće - Vila Hadrijana.

Car mi večeras književno veče sprema

u morskom pozorištu gdje publika svečana:

karijatide, statue u žagoru, duhovi od alabastera
pod zvijezdama koje zasjeni - Vila Hadrijana.

Poslije na ludoj zabavi u vrtu

narančina, priđe mi robinja, plesačica vrana

i, osim košulje, otkopča dušu krhku

da unesem je u stih i potpišem sa - Vila Hadrijana.

Car sa svojim ljubavnikom već u bazenu

vinski zbori, skulpture plešu podno hrama,

ispod kolonada čekam boginju Veneru

da me proglasi plemićem - Vile Hadrijana.

U rezidenciju, poput pećine, da li da se skrijem

ili me terme razbude iz snovidog dana

ali gdje god krenem, u carstvo ili redakciju taksijem,

u krštenici i listi preminulih pisaće - Vila Hadrijana.

Nikad je ne vidjeh a rođena ko majka.

Rimska raskoš i dekadencija mozaike para.

Bila ona košmar ili surova bajka,

čuću krvotok dok žubore fontane - Vile Hadrijana.

                                                                                                     maj 2011.

EVROPA MALOG I VELIKOG E
Jedna mlohava 

činovnica 
reče za 
prigradskog konobara

da je pjesnik

evropskog formata.

Od srama,

bijedna evropa sa malim E

povukla se u Zevsov mit
o bogu koji u liku bika otima ženu.

Tamo će bar znati

da Poezija sa velikim P

nema ni naciju ni kontinent.

Ako je iz mita protjeraju,

evropski pjesnik

sa glavom prigradskog bika

biće tek kompletna ličnost.
Dok muče stihove

evropskog formata,

antologičari i paparaci
vrebaju da ga upoznaju i uslikaju

željni da postanu

evropljani.

Sa velikim E.

                                                           10. oktobar 2011.

KRSTARENJE
Jedra mu gromovima iskidana.

Skinula je haljinu

ali crnim jedrima

nije navigario.

Ćuteći 

pred filozofijom ljubavi

i lutanja obalama,

lišen pješčanih sagovornika,

izabrao je brod u boci.

Tu se još jedino -

pluća punih soli

i jezika oštrijeg 

od morske zvijezde -

krstariti može.

                                 12. X 2011.

SINONIMI

Na ovim obalama

sa srcem brda u pijesku –

apatija i patrija

uvijek odliježu istovjetno.

Samo u našim leksikonima -

sinonimi

crvenim mastilom upisani,

poput svetaca...

                                                             Februar 2012.

MORSKI PELIN

Jedva vidljiv, neugledan

raste iz naboranih 

zidina i kaldrme

gradova zaboravljenog Juga

živih samo na patini

istorijskih karata.

Da njegove vlati

liječe od crijevnih parazita

i moralnih ameba

znali su antički vidari.

Iz naših zidina

odselio se zauvijek

u raskoš napukline zida

Jezuitske crkve u Veneciji.

Znao je, ljekoviti knez,

da lijeka nam nema.

                                                                                   26. april 2012.

UDICA
Iz jedrilice gledam
zalutalu udicu

za morske pse

u obliku ženskog torza.

Kako me zavodljivo 

posmatra i zove.

Sluti da sam joj

posljednja šansa za udaju.
Ali, kako zna

da ću maskiran u čovjeka  

- prije arheologa i lovaca

na eureke -

mape potonulih gradova

pronaći i spaliti.

Kad skriveni i preplašeni

polisi podmorja odahnu –

biću mladoženja udice.

Ako me matorog

više bude htjela.

                                          Pljevlja, 19. VIII 2012.

ŠKOLJKE, MAJKE NAŠE
Kad nasloniš školjku na uvo,

čućeš besjede mora bez imena

iz istorijskih čitanki

i šum sudbine

od pogleda proroka prozirnije.

Iz naših školjki

nećemo čuti predskazanje.

Prazne, ne traže bisere

bačene pred njuške polarnih ideologa.

Zakleše se

da ih ne pamtimo

kao proročice košmara

u sedefnim haljinama.

Hvala školjkama, majkama našim,

nesvjesnim da smo mi

njegovi glasnici...

                                        7. II 2013.

BESKOPNIK

Patrijarh je sa Nojeve barke

u zrak hitnuo golubicu ili gavrana

(kako piše na sljedećoj strani)

da izvidi kopno spasa gdje je.

Iz jedrilice, umorne od svega,

pustio sam pitomog galeba

da me – kad ugleda kopno ropstva –

uzbuni na vrijeme.

Talasi što golicaju tabane

prije će poseniliti

od plovidbe u anarhiju neznanog.

Neslućeni horizont beskopnika

jedini je kanon!

Ako ikad 

na skelet rta pristanem
znaću da su mora pobjegla

u akvarijum istoričara

a krstarenje ću

nebesima pred porođajem

nastaviti

dok me ima 

ili ne, svejedno je...

                                               25. april 2013.

PREDAK SUNĐER

Došetao se predak

hiljade godina star.

Nag, osjetio sam njegove bore,

krvotok i bezbroj očiju na koži,

žeđ za uljem badema iz kupke.

Vječniji od poente antičke tragedije,

daleki predak sunđer

otišao je iz kupatila – bespovratno

da, pripijen uz prepone golih

djevica sa Dioklecijanovog kastinga,

ostvari snove.

Eno ga! Hartiju rodoslova kvasi.

Možda je među listovima

komadić torza ostavio

da svoje potomke predaleke

dok izranjaju upoznam.

                                       4. jun 2013.

DJECA MEDITERANA

I PUNOLJETNE SANTE

U Danskom kraljevstvu,

na žalima Farskih ostrva, po tradiciji,

muškarci postaju punoljetni

tek kad, onako evropski, ubiju delfina,

probodu ga kukama

i ritualno umiju se krvlju.

Dok zapadnim idolima hrle

gnusne pokolje da uveličaju,

na Mediteranu hipnotisanim otuđenjem
punoljetni ne postajemo...

Prije ruku dignemo na sebe

nego na brata delfina.

Uprkos potomstvu, univerzitetu 

i antologijama navigacije,

toplim valima ogrnuta i sijeda djeca

za zapadne cenzore maloljetna su.

Ali (znate li?) dva dječaka rodiše Rim...

Hoće li ikad boca
s pismom našeg izvinjenja

doplutati do mora njihovih

humanih demokratija –

punoljetnih santi!

4. februar 2014.

GLISTE NA ZAKUSCI

Dok su demokratije dostojni 

pjesnici i kulturni poslenici

- medijskim inžinjeringom proglašeni

zaštićenom vrstom glista -

večerali kod Svemoćnog

i izmuckivali napamet naučene fraze

o kulturnoj politici i trans integracijama,

pjesnik je na drugoj strani mjesečine

ispod glasa recitovao svom diktatoru-

morskom konjiću

katren o demokratiji u senatu dagnji.

Punih stomaka, gliste su

prelazile ulicu do svojih jazbina.

Pazio je da ih u povratku sa plaže

ne nagazi

čuvajući, tek kupljene, patike Starke 

od gliba iz njihovih drobova.

                                                                            april 2014.
UDOVICE

Kod morske zvijezde

kraci se obnavljaju.

Naši nokti

kojim grebasmo put do 

grebena iskupljenja

više nikad.

Ucviljene morske zvjezdače,

udovice Juga,

kidajući krake

presuđuju sebi.

Poslušajmo ih, bar jednom...

Po čemu bi se razlikovali?

11. II 2014.

GALIJA FENIČANA

Danas su uz obale Malte

ronioci otkrili galiju Feničana

sa četvrtastim jedrom 

i sidrom od bronze 

iz 700-te godine prije Hrista

nepoznatog imena

sa znanim teretom

i amforama prepunim duhova.

Najstariji artefakat

potonuo između Sicilije i Malte

čekaju strvinari arheolozi.
Od stabala čempresa

iz moje bašte, nakon slavske zdravice,

Feničani su već sagradili novi

da nastave krstarenje 

van vremena i kompasa

ne čekavši me ni stotinke.

                                                                   ljeto  2014.

OLUPINA

Olupina jedrenjaka 

iz moje sjenke iscurjela

već je porinuta 

za daleko krstarenje

a bez pluća

nijesam imao kuda

sem za njenom krmom

roniti u neslućenost.

TRANS

Prekrio se 

jorganom pijeska,

zatvorio oči u tišini

i odlutao 

u istorijsku bitku kod Salamine

u kojoj je izgubio vesla

sa antičke galije, trireme.

Od njih je trebao sagraditi 

katedru za recitovanje 

potonulim kipovima enciklopedistima

izvađenih očiju.

Ali iz tajanstva jorgana pijeska

više se nije budio!

KRATKI BESKRAJ

Spremio se 

za kratko krstarenje.

Bez sidra!

Ni kao zamjena za krst

u zadnjoj uri

nije mu trebalo.

Za podizanje zastave

biologije predvidivog

na jarbol karavele

nije imao vremena...

BRŠLJAN
Bedeme u magli još niko

ne osvoji katapultima 
i kovitlacom diplomatije u konjaku.

Samo je armija bršljana

sa mog revera

(nakon tuluma sa ražama pobjegla)

umarširala neprimjetno

da branioce pred bezličnim prene.

Od svoje kože sašiću im uniforme,

od nokata spraviti pancire,

od udova nasukanog jedrenjaka zemunice 

da - kad zlato sa usta svetaca potamni -

iz zmija bršljana izniknemo.

17. XII 2014. 

FIJASKO

U podnevu fijaska,

svoja imena, patinu i dušu pijeska

sa drvetom života u pubertetu

sakrili su pod šinjel ljuskara

i zavezali mu sidro oko vrata.

Pozdravili se sa ukućanima,

spalili dnevnike i uškopili zvona.

Svježe okupani 

i namirisani kopijom borovine

trčali ka obali.

Smijehom od uva do uva maskirani

mucali njihove himne,

sa šampanjcem i pričesnim hljebom

u kutijicama od ćilibara -

dočekali su predvodnike raširenih... 

nogu.

Na drugoj obali

srednji prst kipa nađen u pijesku

klati se u ljušturi zvona.

Podsjeća ih da nijesu sami...

22. XII 2014.
STABLO ŽIVOTA
Otisnuti se 

penzionisanim jedrenjakom,

olupinom sa košuljama iz djetinjstva

umjesto jedara, bez zuba i ruku,

iz vida izgubiti brda obala –

nema hrabrosti svečanije.

Ukotvljeni u luci,

bili bi tipični i sigurni,

izgubljeni u narodu bezbrižne agonije,

trošili mirovinu i honorare

na betlu, ribarnicama, u barovima

sa nevinim go-go plesačicama

nesvjesni da smo mrtvaci.

Ovako, jašući pastuve talasa,

za sve zaboravljeni i mrtvi,

i njihove živote traćimo.

Od Stabla života 

iscrtanog meridijanima

novi jarbol gradimo...

2012.

Groznica šutnje, predgrađe bez vode...
Podsmijeh klovnova države

u čija brda si srce zakopao

dublje od njihovih džepova.

Odlazak u raj kćeri

- već se zvala Ilina –

u devetom mjesecu od začeća.

Suze pred horom svijeća mirisnih

nemoćne.

Bori se, čujem, govore mi

plamom -

pretvori suze u val

i plovi ostrvima besudnim,

divljim narančama što ne venu,

mirisa žalfije maglama juga

lišenim sudbine i ljudi

da ih izrežu jezicima

kao božićni kolač. 

Tu se, rekoše, i Bog skrasio

bježeći od 2012.

Ako ga ne bude,

naći ću sebe istinitog

a svoju bivšu sjenku

probosti zaboravom.

                                                              23. januar 2013.

MINISTARSTVO SUDBINE

Prijatelj i pjesnik,

potomak velikana,

povodom Božića 2013.

posla pismo u stihu –

Moj veliki Kastele, veliki si

i čekaju te zamke i veličine puti.

Zato kažem: Srećan budi!

Nasljednik junaka mudraca

zaboravi da su 

odlukom ministarstva sudbine

iz abecede slova

S, R, E, Ć i A protjerana!

Znao je, brat po iluziji pera,

da kaldrmama bosi koračaju još

osuđenici i srodnici po stihu

što će odlukom ministarstva

očistiti čizme od izmeta štakora,

klase demokratskog progresa.

Ne grizu lijevo, desno, u centar...

Eno ih...

Kidišu pravo na muzej čovjeka

da potomcima narednu većinu osiguraju.

                                                                 25. januar 2013.
VID

Prastari spisi otaca grada

kažu da su

u Veneciji majstori sa istoka

napravili sat sa dvije statue

i suncem pod kazaljkama

čiju raskoš svijet nije vidio.

Odmah nakon pira

po naredbi dužda

oduzeli su im vid

da takav više nikada

i nikome ne naprave.

More, posljednji vidaru,

od tvoje blještave telepatije

oslijepismo.

Hvala ti, ljeskava sjenko,

što spektakl bezizlaza

nećemo gledati.

Ako nam otkucaji sata

otvore kapke,

budi svemoćno i humano –

prekrij nas!

                                                5. XI 2012.
PURPUR

Bodljivi puž volak

izlučivao je tečnost

ljubičaste boje 

bezbojne u moru

- kraljevski purpur –

za bojenje tkanina

operskih diva Napulja.

Postao je fosil, nepotreban...

Ogrtačima biskupa prekriveni su pedofili

a svečanosti princeza u domovini

vide se samo na kartama za poker.

Majko, kad je sve izigrano,

pogledaj, darivam ti puža

da ti maraton starosti uspori.

Moju kravatu oboji u ljubičasto

protiv uroka kloniranih vaški

koje skiptar preuzeše.

Bože, sporiji im samrtni ropac

od puža fosila daj

da od bljeskanja purpura

oslijepe.

                                              3. II 2013.
SJENKA I ON

Odlazio je sa obale

gdje u pijesku nađena

stranica glosarijuma

uvjeren da za leđima

ostavlja muk južine.

Kod mrtvačnice jedrenjaka

ostala je njegova sjenka

da jedro boje sadre

pred plovidbu zategne.

U koju će marinu

silueta uploviti

kad ni smrt ovdje ne svraća?

Vidjeće zvonike upaljenih bronhija,

vodoskoke identiteta, 

pristanište pod pomračenim suncima 

puno sjenki svetica iz bordela, 

galebove sa cilindrima ogrnute 

pelerinama detektiva Poaroa, 

topove iščupanih

jezika na zidinama...

Sjenka mu se vratila.

Drugu stranu, besmrtnost,

drugačije je zamišljala od svakodnevice.

Stisnula mu je šaku

i skalama krenula ka izlazu –

skok u more sa zidina

odgonetka je svega!

PULOVER OD BRŠLJANA

Izboden iglama kompasa,

uvećan durbinom vizionarom,

hipnotisan klatnom admiralovog sata,

od bršljana sa bokeških palacina

pulover pletem.

Vapim za slobodom

zarobljenom vodom

da posljednju želju kipu ispunim,

rasparam pulover

za omču.

Sa kime bih onda

čaj od šipuraka na ruševinama pio

a pred hordama polarnih nada

pulover je, od molitve, potrebniji...
23.VI 2015.

 Pogovor
PJESNIŠTVO SVJETLOSTI I ŽUDNJE I

MEDITERAN – ZABORAVLJENA POSTOJBINA

Boris Jovanović Kastel izvorni je pjesnik zemljopisnog nadasve duhovnog prostora koji se rasprostire do posljednjih, rubnih stabala čudesnih trajnoživućih maslina. Mediteran koji on poetski živi, obznanjuje na način kao da ga prvi put spoznajemo, pretače u nizove riječi, u sklad, u pulsirajući romor, šapat pun čežnje i opijenosti, baš kao u živu i životnu kajdanku u kojoj smo morali prije svoga rođenja živjeti...  Sad smo ga se, slušajući Kastela – iznenada prisjetili kao svoje jedine, zaboravljene postojbine!

Preda mnom su desetine njegovih pjesama koje su plutale i bile čitane u mom jeziku, a prije ih nisam poznavao. Međutim, nisu mi nepoznate, jer u njima otkrivam, u njima snažno osjećam svoj vlastiti izvor iz kojeg smo jednom potekli i ponijeli u pamćenju svoj mediteranski džennet, svoj raj, svoj eden nastanjen spoznajama, osjetilima, čutilima, znanjima koje je iznovice valjalo otkriti i prepoznati kao raj iz kojeg smo jednoć prognani. 

Blagotvorni duhovi antičkih pergamena oslobađanja čovjekova svijeta i latinskih sentenci njegovog porobljavanja, ibn-arebijevske začudne nedogmatske religioznosti - obale su koje plamte i daleko se vide s pučine; Kastelov moreplovac nikada neće zalutati jer njegov je cijeli prostor kojim prohodi i njegovo je svako vrijeme u kojem ga majka porađa.

U stotini pjesama koje sam dobio od ovog bogatog autora, rasprskava se jedan nujni i bujni motivski svijet pun asocijacija na svjetove kojima raspolaže i sama naša nutrina, naša osjetilnost, naše srce i naš mozak: svjetlosne ljubavi, misterij tijela, očuđeni i mistični udvojeni svjetovi, podjednako ovostrano i onostrano s brojnim historijskim figurama koje nikada nisu i neće umrijeti! 

Boris Jovanović Kastel po svom osjećanju svijeta, u ovom je trenutku  – unikatan. Njegovo poetska arka  na horizontu naših malih slavenskih jezika poredanih po obalama sredozenog zavičaja, puna je optimizma, životnog soka, ljubavnog  jecaja. Da, Kastelove su riječi i od suvremenosti i od iskona.

Ibrahim Kajan

U Mostaru, 29. siječnja 2015.

O autoru

Boris Jovanović Kastel (Trebinje, 1971). Kritika ga smatra najznačajnijim crnogorskim pjesnikom mediteranske provenijencije i uglednim imenom mediteranske književnosti. Osnovno, gimnazijsko i fakultetsko obrazovanje stekao je u Podgorici.
Objavio je knjige poezije:

Kad zamirišu kajanja (1994)
Prstenje pomorja (1995)
Fusnote južnih zvona (1997)
Anatomija sredozemnog dana (1998)
Mediteranska agenda i proricanje prošlosti (2000)
Mediteranski heksateuh (2003)
Ego mora (2004)
Vjenčanje sa sipom (2007)
Neptune’s spear (2007, izbor iz poezije na engleskom jeziku)
Mediteranski indigo (2008, izbor iz poezije)
Ručak na hridini (2010)
Kosilo na čeri (2014, na slovenačkom )
Objavio je knjige izabranih eseja:

Pergament od sireninog poprsja (2000)
Peta strana juga (2005)
Ogledanje u bonaci (2009)
Mediteransko prosvjetljenje – naš Mediteran, kompas sudbine (2012)
O poeziji Borisa Jovanovića Kastela objavljena je knjiga izabranih eseja domaćih i stranih pisaca Mediteranski gospar (2009).

Dobitnik je svjetske Pohvale za poeziju Nosside 2011. koja se dodjeljuje pod pokroviteljstvom Svjetskog poetskog direktorijuma UNESCO-a u italijanskom gradu Ređo Kalabrija. Uređivao je časopis za književnost Ovdje (2000-2003). Eseje objavljivao niz godina u dnevniku Pobjeda.

Poezija mu je prevođena na italijanski, engleski, poljski, češki, albanski, mađarski i slovenački jezik.

Zastupljen je u Antologiji svjetske poezije Nosside na italijanskom jeziku, Antologiji Mediteranske ljubavne poezije od najstarijih vremena do danas (Narodna biblioteka Radosav Ljumović, Podgorica),  Antologiji savremene slovenske poezije na slovenačkom jeziku (Međunarodna revija za poeziju,Rp. Lirikon, Velenje, 2010, u izboru i prevodu Petera Kuhara), Antologiji crnogorske poezije na albanskom jeziku (Izdavačka kuća Onufri, Tirana, 2012.u izboru i prevodu Dimitrova Popovića), antologijama crnogorske poezije, antologijama poezije o vinu, ženi…

Izabran je u trideset pjesnika svijeta učesnika VI Svjetskog festivala poezije (Sixth World Poetry Festival) u Kalkuti (Indija) 2012. i 2014. godine.

Kastelovu knjigu poezije na slovenačkom jeziku Ručak na hridini (Kosilo na čeri) objavila je 2014. godine slovenačka izdavačka kuća Hiša poezije u antologijskoj ediciji evropskih pjesnika Poetikonove lire kao dio programa Evropske komisije.

Zastupljen je u dvojezičnoj, češko-engleskoj, Antologiji savremene slovenske poezije Bludni korijeni (2015) objavljenoj na  Univerzitetu Palackog u Olomoucu u Češkoj Republici koja se izučava na svim univerzitetima slavistike u Evropi i svijetu.

Italijanski časopis za svjetsku književnost i ostale umjetnosti Margutte, u oktobarskom broju 2014. godine, u rubrici Svjetski pjesnici, objavio je Kastelovu poeziju u prevodu Marije Tereze Albano.

Uvršten je u internacionalnu Antologiju mira Svim na zemlji mir uz pjesnike sa prostora bivše Jugoslavije, međunarodnu zbirku ljubavne poezije Tebi pjesmom, Valentinovo 2015. g. i polilingvalnu antologiju poezije o moru More na dlanu sa pjesnicima iz svijeta (Kultura snova, Zagreb, 2014. i 2015.).

Živi u Podgorici.

http://boriskastel.wordpress.com

